paragraph_text: Milan Kaić, kemičar (Livno, 25.3.1926. - Zagreb, 10.12.2004). Osnovnu je školu završio u rodnom Livnu, a gimnaziju u Splitu i Zagrebu. U Zagrebu 1946. završio klasičnu gimnaziju te diplomirao 1954. pri Kemijskom odsjeku Tehničkoga fakulteta (poslije Tehnološki fakultet), na kojem je i doktorirao 1971. iz područja biotehnoloških znanosti tezom Prilog određivanju konstitucije lipidnih tvari u jestivim i otrovnim gljivama zagrebačkog područja. Radio 1955–57. u zagrebačkoj tvornici »Elektroda«, kratko u Trgocentru, potom do kraja 1959. u Tvornici ulja. Od 1960. asistent u Zavodu za kemiju Šumarskoga fakulteta u Zagrebu te od 1974. do umirovljenja 1991. docent. Sudjelovao u poslijediplomskoj nastavi Zavoda za kemiju Poljoprivrednoga fakulteta 1967–69. Radove objavljivao u časopisima Farmaceutski glasnik (1967–68), Poljoprivredna znanstvena smotra (1969, 1971), Glasnik za šumske pokuse (1974), Šumarski list (1979, 1985), Drvna industrija (1985). Autor je skripata Praktikum anorganske analitičke kemije (Zagreb 1966) i Organska kemija (Zagreb 1974).<br>